RAPPORT TAL-KUMMISSJONI DWAR IL-ĦIDMA TAL-KUMITATI MATUL L-2011 /* COM/2012/0685 final */





RAPPORT TAL-KUMMISSJONI DWAR IL-ĦIDMA TAL-KUMITATI MATUL L-2011 Skont l-Artikolu 10(2) tar-Regolament (UE) Nru 182/2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[1] (ir-“Regolament tal-Komitoloġija”), il-Kummissjoni qed tippreżenta r-rapport annwali tagħha dwar il-ħidma tal-kumitati għall-2011. Dan ir-rapport jagħti ħarsa ġenerali lejn l-iżviluppi fis-sistema tal-komitoloġija fl-2011 u fih taqsira tal-attivitajiet tal-kumitati. Huwa akkumpanjat minn dokument ta’ ħidma tal-persunal bi statistika dettaljata dwar il-ħidma tal-kumitati individwali. 1. Ħarsa ġenerali lejn l-iżviluppi fis-sistema tal-komitoloġija fl-2011 Ir-Regolament tal-Komitoloġija ġie adottat mill-Parlament Ewropew u mill-Kunsill fis-16 ta' Frar 2011 u daħal fis-seħħ fl-1 ta’ Marzu 2011. Huwa ħassar id-Deċiżjoni tal-Komitoloġija tal-1999[2] u biddel il-proċeduri stabbiliti f’dik id-Deċiżjoni b’żewġ proċeduri biss (il-proċeduri ta’ konsulenza u ta’ eżaminazzjoni). 1.1. Il-Proċeduri tal-komitoloġija l-ġodda Skont l-Artikolu 2 tar-Regolament tal-Komitoloġija, il-proċedura ta’ eżami tintuża partikolarment għal (i) miżuri ta’ firxa ġenerali u (ii) miżuri b'impatt potenzjalment maġġuri (eż. f'tassazzjoni jew fil-politika agrikola tal-UE), billi l-proċedura konsultattiva normalment tintuża għall-miżuri l-oħrajn kollha ta' implimentazzjoni. 1.1.1 Proċedura ta’ eżami (l-Artikolu 5 tar-Regolament tal-Komitoloġija) Fejn l-att bażiku jirreferi għall-proċedura ta’ eżami, il-kumitat għandu jagħti l-opinjoni tiegħu dwar abbozz ta' att ta’ implimentazzjoni b' maġġoranza kwalifikata: · Fejn hemm maġġoranza kwalifikata favur l-abbozz tal-att ta’ implimentazzjoni (opinjoni pożittiva), il-Kummissjoni tadottah. · Fejn hemm maġġoranza kwalifikata kontra l-abbozz tal-att ta’ implimentazzjoni (opinjoni negattiva), il-Kummissjoni ma tistax tadottah[3]. F'każijiet bħal dawn, il-Kummissjoni tista': (1) tirtira l-abbozz tal-att ta’ implimentazzjoni b’kollox, jekk mhux meqjus li hu neċessarju; (2) jekk ikun meqjus meħtieġ, jiġi emendat l-abbozz tal-att ta’ implimentazzjoni u tingħata verżjoni riveduta lill-(istess) kumitat fi żmien xahrejn mill-għoti tal-opinjoni negattiva; jew, (3) jekk ikun meqjus meħtieġ, tirreferi l-istess abbozz lill-kumitat tal-appell (ara hawn taħt) fi żmien xahar mill-għoti tal-opinjoni negattiva. · Fejn m’hemmx maġġoranza kwalifikata favur jew kontra l-abbozz tal-att ta’ implimentazzjoni (“l-ebda opinjoni”), il-Kummissjoni tista’ tagħżel li tadotta l-abbozz tal-att ta’ implimentazzjoni, tirtira l-abbozz tal-att ta’ implimentazzjoni, jew temendah u tmur lura għand (l-istess) Kumitat. Madankollu, hemm ċerti każijiet fejn il-Kummissjoni ma tistax tadotta l-abbozz tal-att ta’ implimentazzjoni[4], l-iktar: (1) meta tikkonċerna kwalunkwe mill-oqsma sensittivi li ġejjin: it-tassazzjoni, is-servizzi finanzjarji, il-protezzjoni tas-saħħa jew is-sikurezza ta’ bnedmin, annimali jew pjanti, jew miżuri ta’ salvagwardja multilaterali definittivi; jew, (2) fejn l-att bażiku jipprevedi li l-abbozz tal-att ta’ implimentazzjoni ma jistax jiġi adottat fejn ma tingħatax opinjoni; jew, (3) fejn maġġoranza sempliċi tal-membri komponenti tal-kumitat huma kontra. F’dawk it-tliet każijiet, il-Kummissjoni għandha l-istess għażliet bħal skont opinjoni negattiva. 1.1.2 Proċedura konsultattiva (l-Artikolu 4 tar-Regolament tal-Komitoloġija) Skont il-proċedura konsultattiva, il-kumitat għandu jagħti l-opinjoni tiegħu dwar abbozz ta’ att ta' implimentazzjoni, jekk meħtieġ, billi jittieħed vot b’maġġoranza sempliċi tal-membri komponenti tiegħu. L-opinjoni tal-kumitat taħt il-proċedura konsultattiva ma torbotx legalment, iżda l-Kummissjoni trid tikkunsidra bir-reqqa l-konklużjonijiet meħuda mid-diskussjonijiet fil-kumitat u mill-opinjoni li tkun ingħatat, qabel ma tiddeċiedi dwar l-abbozz tal-att ta’ implimentazzjoni. 1.1.3 Atti ta’ implimentazzjoni applikabbli immedjatament (“proċedura urġenti”) Ir-Regolament tal-Komitoloġija jippermetti li att bażiku jagħti lill-Kummissjoni l-għażla li tadotta atti ta’ implimentazzjoni applikabbli immedjatament għal raġunijiet imperattivi ta’ urġenza. Din il-“proċedura urġenti” mhijiex proċedura separata tal-komitoloġija, iżda pjuttost hija “varjant” tal-eżami jew tal-proċedura konsultattiva. Skont il-proċedura ta’ urġenza, il-Kummissjoni tista', mingħajr ma l-ewwel tikkonsulta kumitat, tadotta att ta’ implimentazzjoni li għandu japplika immedjatament, u jibqa' fis-seħħ għal perjodu li normalment m’għandux jaqbeż is-sitt xhur. Biss wara l-adozzjoni (mhux aktar tard minn 14-il ġurnata wara l-adozzjoni), il-Kummissjoni tippreżenta l-att adottat lill-kumitat rilevanti sabiex tikseb l-opinjoni tiegħu skont il-proċedura rilevanti tal-komitoloġija (proċedura konsultattiva jew ta’ eżami). Fejn tapplika l-proċedura ta’ eżami, il-Kummissjoni għandha minnufih tħassar l-att ta’ implimentazzjoni kkonċernat jekk il-kumitat jagħti opinjoni negattiva. 1.2 Referenzi għal proċeduri tal-komitoloġija preċedenti Sabiex tiġi żgurata tranżizzjoni bla xkiel bejn ir-reġim previst fid-Deċiżjoni tal-Komitoloġija u r-reġim tal-komitoloġija l-ġdid, ir-Regolament tal-Komitoloġija jipprovdi għal adattament awtomatiku tal-proċeduri l-qodma għall-proċeduri l-ġodda (l-Artikolu 13). B'konsegwenza, ir-referenzi kollha għall-proċeduri pprovduti fid-Deċiżjoni tal-Komitoloġija (servizzi ta’ konsulenza, ġestjoni, regolatorji u salvagwardji) għandhom jinftiehmu bħala referenzi għall-proċeduri korrispondenti tar-Regolament (mill-1 ta’ Marzu 2011, il-proċedura konsultattiva preċedenti saret il-proċedura konsultattiva l-ġdida, il-proċeduri ta’ ġestjoni u regolatorji preċedenti saru l-proċedura ta’ eżami u l-proċedura ta’ salvagwardja preċedenti saret il-proċedura ta’ urġenza). L-unika eċċezzjoni hija l-proċedura regolatorja bi skrutinju. Din il-proċedura qed tkompli tiġi applikata proviżorjament (skont l-Artikolu 5a tad-Deċiżjoni tal-Komitoloġija) fl-atti bażiċi li jagħmlu referenza għaliha, sakemm dawk l-atti jiġu formalment emendati u adattati għat-Trattat ta’ Lisbona. B’hekk, mill-1 ta’ Marzu 2011, il-kumitati tal-komitoloġija qed joperaw taħt il-proċeduri stabbiliti fir-Regolament tal-Komitoloġija: konsulenza (l-Artikolu 4 tar-Regolament tal-Komitoloġija) u l-eżami (l-Artikolu 5 tar-Regolament tal-Komitoloġija), kif ukoll skont il-proċedura regolatorja bi skrutinju stabbilita fl-Artikolu 5a tad-Deċiżjoni tal-Komitoloġija l-“antika”). 1.3 Ir-rwol tal-kumitat tal-appell Bħala parti mill-proċedura ta’ eżami, il-mekkaniżmu ta’ kontroll stabbilit mir-Regolament tal-Komitoloġija jinkludi l-possibbiltà ta' rinviju lil kumitat tal-appell. Il-kumitat tal-appell huwa wkoll kumitat tal-komitoloġija, jiġifieri huwa magħmul minn rappreżentanti tal-Istati Membri, huwa ppresedut mill-Kummissjoni u japplika l-istess regoli tal-votazzjoni (maġġoranza kwalifikata). B'differenza mill-kumitati tal-komitoloġija l-oħrajn, madankollu, mhuwiex entità permanenti; fil-fatt huwa għodda proċedurali, li tagħti lill-Istati Membri l-opportunità tat-tieni diskussjoni fuq livell ogħla ta' rappreżentazzjoni. Il-konsegwenzi ta’ votazzjoni fil-kumitat tal-appell huma kif ġej: (1) jekk opinjoni pożittiva hi mogħtija, il-Kummissjoni tadotta l-att ta’ implimentazzjoni; (2) jekk l-ebda opinjoni ma hi mogħtija, il-Kummissjoni tista’ tadotta l-att[5]; (3) jekk opinjoni negattiva hi mogħtija, il-Kummissjoni ma tistax tadotta l-att. 1.4 Ir-Rwol tal-Parlament u tal-Kunsill Iż-żewġ leġiżlaturi għandhom ikunu infurmati sew u kontinwament dwar il-proċedimenti tal-kumitat permezz tar-Reġistru tal-Komitoloġija, li ġie adattat għall-proċeduri l-ġodda. L-Artikolu 10 tar-Regolament tal-Komitoloġija jispeċifika liema dokumenti għandhom jiġu mibgħuta lill-PE u lill-Kunsill fl-istess ħin li jintbagħtu lill-membri tal-kumitat. Il-Parlament u l-Kunsill ukoll għandhom dritt ta’ skrutinju fuq abbozzi ta' atti ta' implimentazzjoni bbażati fuq atti adottati bil-kodeċiżjoni. Dan ifisser li, fi kwalunkwe stadju tal-proċedura, jistgħu jindikaw lill-Kummissjoni li l-abbozz jeċċedi s-setgħat ta’ implimentazzjoni previsti fl-att bażiku. F'każ bħal dan, il-Kummissjoni għandha tirrevedi l-abbozz u tinforma lill-Parlament u lill-Kunsill jekk ikollhiex l-intenzjoni li żżommu, temendah jew tirtirah (l-Artikolu 11 tar-Regolament tal-Komitoloġija). 1.5 Regoli Standard Ġodda ta’ Proċedura għal Kumitati Ir-Regolament tal-Komitoloġija jipprovdi għall-adozzjoni mill-Kummissjoni ta’ regoli ta’ proċedura standard (l-Artikolu 9). Il-Kummissjoni adottat ir-Regoli Standard ta’ Proċedura l-ġodda għal kumitati tal-komitoloġija fit-8 ta’ Lulju 2011[6]. Fuq din il-bażi, il-kumitati għandhom jadottaw ir-regoli ta’ proċedura individwali tagħhom individwali, b'maġġoranza sempliċi tal-membri tagħhom, fuq proposta mill-President tal-kumitat. Fejn meħtieġ, il-kumitati eżistenti għandhom jadattaw ir-regoli ta’ proċedura tagħhom għar-regoli standard ġodda. 2. Ħarsa ġenerali lejn l-attivitajiet 2.1 Numru ta’ kumitati u laqgħat Huwa importanti li ssir distinzjoni bejn il-kumitati tal-komitoloġija, fuq in-naħa l-waħda, u l-entitajiet l-oħra, b’mod partikolari “il-gruppi tal-esperti” li ġew iffurmati mill-Kummissjoni stess, fuq in-naħa l-oħra. Dawn tal-aħħar jipprovdu għarfien espert lill-Kummissjoni fit-tħejjija u fl-implimentazzjoni tal-politika[7], filwaqt li l-kumitati tal-komitoloġija jgħinu lill-Kummissjoni fit-twettiq tal-poteri ta' implimentazzjoni li ġew mogħtija lilha mill-atti legali bażiċi. Dan ir-rapport jiffoka esklussivament fuq il-kumitati tal-komitoloġija. In-numru ta' kumitati tal-komitoloġija fil-31 ta' Diċembru 2011 kien ikkalkulat skont is-settur tal-attività (ara t-Tabella I). Iċ-ċifri għas-sena preċedenti (fil-31 ta’ Diċembru 2010) qed jingħataw ukoll biex ikun jista’ jsir paragun. TABELLA I – Numru totali ta' kumitati (2011) Settur ta’ politika || 2010 || 2011 Agrikoltura u Żvilupp Rurali (AGRI) || 14 || 14 Uffiċċju ta' Kontra l-Frodi (OLAF) || 1 || 1 Baġit (BUDG) || 2 || 2 Azzjoni Klimatika (CLIMA) || 4 || 4 Komunikazzjoni (COMM) || 1 || 1 Żvilupp u Kooperazzjoni – EuropeAid (DEVCO) || 6 || 6 Affarijiet Ekonomiċi u Finanzjarji (ECFIN) || 1 || 1 Edukazzjoni u Kultura (EAC) || 7 || 7 Impjiegi, Affarijiet Soċjali u Inklużjoni (EMPL) || 4 || 4 Enerġija (ENER) || 14 || 15 Tkabbir (ELARG) || 4 || 4 Intrapriża u Industrija (ENTR) || 30 || 31 Ambjent (ENV) || 32 || 30 Is-Servizz tal-Istrumenti tal-Politika Esterna (FPI) || 4 || 4 Saħħa u Konsumaturi (SANCO) || 22 || 24 Affarijiet Interni (HOME) || 10 || 11 Għajnuna Umanitarja u Protezzjoni Ċivili (ECHO) || 2 || 2 Informatika (DIGIT) || 1 || 1 Soċjetà tal-Informazzjoni u l-Midja (INFSO) || 6 || 7 Suq Intern (MARKT) || 13 || 13 Ġustizzja (JUST) || 13 || 13 Affarijiet Marittimi u Sajd (MARE) || 4 || 5 Mobilità u Trasport (MOVE) || 29 || 29 Politika Reġjonali (REGIO) || 1 || 1 Riċerka (RTD) || 6 || 6 Segretarjat Ġenerali (SG) || 0 || 2* Statistika (ESTAT) || 8 || 8 Tassazzjoni u Unjoni Doganali (TAXUD) || 10 || 11 Kummerċ (TRADE) || 10 || 11 TOTAL : || 259 || 268 * Inkluż il-kumitat ta’ appell (għall-ħtiġijiet tar-Reġistru tal-Komitoloġija, il-kumitat tal-appell huwa rreġistrat bħala kumitat taħt ir-responsabbiltà tas-SG; fil-prattika, huwa ġestit mis-servizzi kollha konċernati). Fl-2011, il-kumitati tal-komitoloġija jistgħu ġeneralment jinqasmu skont it-tip ta’ proċedura li jaħdmu biha (proċedura konsultattiva, proċedura ta’ eżami, proċedura regolatorja bi skrutinju – ara t-Tabella II). Minħabba li ċerti kumitati japplikaw proċeduri multipli, dawn ġew separati minn kumitati li jaħdmu bi proċedura unika. TABELLA II – Numru ta' kumitati skont il-proċedura (2011) || Tip ta’ proċedura || Konsultattiva || Eżami || Regolatorja bi skrutinju || Li topera taħt diversi proċeduri || TOTAL : AGRI || || 11 || || 3 || 14 BUDG || 1 || 1 || || || 2 CLIMA || || || || 4 || 4 COMM || || 1 || || || 1 DEVCO || || 5 || || 1 || 6 DIGIT || || 1 || || || 1 EAC || 1 || 2 || || 4 || 7 ECFIN || 1 || || || || 1 ECHO || || 1 || || 1 || 2 ELARG || 1 || 3 || || || 4 EMPL || 1 || || 2 || 1 || 4 ENER || 1 || 8 || 1 || 5 || 14 ENTR || 7 || 4 || 5 || 15 || 31 ENV || || 5 || 4 || 21 || 30 ESTAT || || 2 || || 6 || 8 FPI || || 4 || || || 4 HOME || 1 || 4 || || 6 || 11 INFSO || || 3 || || 4 || 7 JUST || 2 || 1 || 4 || 6 || 13 MARE || || 5 || || || 5 MARKT || || 1 || 4 || 8 || 13 MOVE || 3 || 4 || 4 || 18 || 29 OLAF || || 1 || || || 1 REGIO || || || || 1 || 1 RTD || || 5 || || 1 || 6 SANCO || 1 || 10 || 1 || 12 || 24 SG || || 2 || || || 2* TAXUD || 1 || 9 || || 1 || 11 TRADE || 2 || 6 || || 3 || 11 TOTAL : || 23 || 99 || 25 || 121 || 268 * Inkluż il-kumitat ta’ appell. Iċ-ċifri jindikaw li madwar 37% tal-kumitati (99 minn 268) ħadmu esklussivament taħt il-proċedura ta’ eżami, filwaqt li huma biss madwar 8% tal-kumitati (23 minn 268) li ħadmu esklussivament taħt il-proċedura konsultattiva. Madankollu, il-biċċa l-kbira tal-kumitati (121 minn 268 jew 45%) kienu joperaw taħt diversi proċeduri. Id-diviżjoni skont is-settur ta' politika turi illi l-użu ta’ tipi differenti ta’ proċeduri jvarja minn settur ta’ politika għall-ieħor. In-numru ta’ kumitati mhuwiex l-uniku indikatur ta’ attività fuq il-livell tal-komitoloġija. In-numru ta’ laqgħat li saru, kif ukoll in-numru ta’ proċeduri bil-miktub[8] użati fl-2011 jirrifletti wkoll l-intensità tax-xogħol b’mod ġenerali, fuq il-livell settorjali u f’kumitati individwali (Tabella III). TABELLA III – Numru ta' laqgħat u proċeduri bil-miktub (2011) || Għadd ta’ kumitati || Laqgħat || Proċeduri bil-miktub 2010 || 2011 || 2010 || 2011 AGRI || 14 || 148 || 142 || 1 || 3 BUDG || 2 || 4 || 4 || 0 || 0 CLIMA || 4 || 15 || 14 || 3 || 0 COMM || 1 || 2 || 1 || 3 || 4 DEVCO || 6 || 28 || 17 || 44 || 55 DIGIT || 1 || 1 || 2 || 0 || 0 EAC || 7 || 17 || 18 || 50 || 52 ECFIN || 1 || 1 || 0 || 0 || 0 ECHO || 2 || 5 || 5 || 29 || 12 ELARG || 4 || 5 || 8 || 15 || 12 EMPL || 4 || 4 || 3 || 10 || 9 ENER || 14 || 19 || 13 || 3 || 2 ENTR || 31 || 56 || 56 || 35 || 32 ENV || 30 || 48 || 41 || 18 || 16 ESTAT || 8 || 16 || 14 || 8 || 6 FPI || 4 || 5 || 4 || 2 || 3 HOME || 11 || 23 || 24 || 23 || 27 INFSO || 7 || 24 || 20 || 13 || 20 JUST || 13 || 6 || 6 || 16 || 15 MARE || 5 || 11 || 9 || 6 || 11 MARKT || 13 || 34 || 18 || 14 || 12 MOVE || 30 || 60 || 53 || 13 || 12 OLAF || 1 || 2 || 3 || 1 || 1 REGIO || 1 || 9 || 5 || 0 || 5 RTD || 6 || 60 || 61 || 174 || 201 SANCO || 24 || 131 || 146 || 278 || 314 SG || 2 || - || 6* || - || 1 TAXUD || 11 || 107 || 81 || 0 || 7 TRADE || 11 || 18 || 15 || 7 || 6 TOTAL : || 268 || 859 || 783 || 766 || 838 * Inklużi 5 laqgħat tal-kumitat ta’ appell. 2.2 Numru ta’ opinjonijiet u atti / miżuri ta’ implimentazzjoni Bħar-rapporti preċedenti, dan ir-rapport jagħti ċ-ċifri globali tal-opinjonijiet formali mogħtija mill-kumitati u l-atti/il-miżuri ta’ implimentazzjoni sussegwenti adottati mill-Kummissjoni[9]. Dawn iċ-ċifri jikkwantifikaw il-“produttività” tanġibbli tal-kumitati (ara t-Tabella IV). Total ta' 1 868 opinjoni ġew mogħtija mill-kumitati fl-2011 (meta mqabbel ma’ 1 904 fl-2010); total ta' 1 788 att/miżura ta' implimentazzjoni ġew adottati mill-Kummissjoni (meta mqabbel ma’ 1 812 fl-2010). TABELLA IV — Għadd ta’ opinjonijiet u atti/miżuri ta’ implimentazzjoni adottati (2011) || Opinjonijiet || Atti adottati || Miżuri adottati skont l-RPS AGRI || 271 || 271 || 1 BUDG || 1 || 1 || 0 CLIMA || 10 || 6 || 10 COMM || 6 || 5 || 0 DEVCO || 128 || 128 || 0 DIGIT || 1 || 1 || 0 EAC || 100 || 85 || 0 ECFIN || 0 || 0 || 0 ECHO || 15 || 16 || 0 ELARG || 58 || 58 || 0 EMPL || 11 || 3 || 0 ENER || 15 || 7 || 5 ENTR || 59 || 34 || 25 ENV || 55 || 14 || 35 ESTAT || 11 || 7 || 12 FPI || 2 || 1 || 0 HOME || 33 || 15 || 1 INFSO || 41 || 40 || 1 JUST || 14 || 4 || 0 MARE || 23 || 22 || 0 MARKT || 13 || 3 || 3 MOVE || 65 || 49 || 24 OLAF || 0 || 0 || 0 REGIO || 6 || 6 || 0 RTD || 206 || 200 || 0 SANCO || 625 || 574 || 46 SG || 9* || 1 || 0 TAXUD || 84 || 69 || 0 TRADE || 6 || 5 || 0 TOTAL : || 1 868 || 1 625 || 163 * Inklużi 8 opinjonijiet mogħtija mill-kumitat ta’ appell. 2.3 Laqgħat tal-kumitat tal-appell Fid-29 ta’ Marzu 2011, il-kumitat tal-appell iltaqa' għall-ewwel darba sabiex jadotta r-Regoli ta’ Proċedura[10] tiegħu b'konformità mal-Artikolu 3(7) tar-Regolament tal-Komitoloġija. Il-kumitat tal-appell iltaqa’ erba’ darbiet oħra matul l-2011, u ddiskuta tmien abbozzi ta' atti ta' implimentazzjoni b'kollox (fil-qasam tas-Saħħa u l-Konsumatur (SANCO)) li kienu riferiti mill-Kummissjoni. F'żewġ każijiet, il-kumitat tal-appell ta opinjoni pożittiva, f’ħames każijiet l-ebda opinjoni, u f'każ wieħed opinjoni negattiva. Fil-ħames każijiet fejn ebda opinjoni ma ngħatat, il-Kummissjoni ddeċidiet li tadotta l-atti ta' implimentazzjoni. 2.4 Użu tal-Proċedura Regolatorja bi Skrutinju (RPS) Kif imsemmi taħt 1.2, il-proċedura RPS ma kinetx affettwata mir-riforma tal-komitoloġija tal-2011. Din il-proċedura ma tistax tibqa’ tintuża f'leġiżlazzjoni ġdida, imma għadha tidher f'diversi atti bażiċi eżistenti u se tibqa’ tiġi applikata taħt dawk l-atti sakemm dawk ikunu formalment emendati. In-numru ta’ miżuri ta' implimentazzjoni adottati skont l-RPS fl-2011 jammonta għal 163 (ara t-Tabella IV). Fl-2011, id-dritt ta’ veto kien użat f'żewġ każijiet: – F’Mejju 2011 il-Kunsill oppona l-adozzjoni ta’ abbozz ta' Direttiva tal-Kummissjoni li jemenda d-Direttiva 98/79/KE tal-Parlament Ewropew u tal-Kunsill dwar il-mezzi mediċi dijanjostiċi in vitro. Għalhekk l-abbozz tal-miżura ma ġiex adottat. Miżura riveduta ġiet adottata mill-Kummissjoni fl-20 ta’ Diċembru 2011 (ĠU L 341/50 tat-22.12.2011). – F'Ottubru 2011 il-Kunsill oppona l-adozzjoni ta' abbozz ta’ Direttiva tal-Kummissjoni li temenda d-Direttiva 2009/43/KE tal-Parlament Ewropew u tal-Kunsill fir-rigward tal-lista ta’ prodotti relatati mad-difiża. Għalhekk l-abbozz tal-miżura ma ġiex adottat. Fit-22 ta’ Marzu 2012 ġiet adottata mill-Kummissjoni miżura riveduta (ĠU L 85, 24.3.2012, p. 3). B'paragun, fl-2010 il-Parlament Ewropew uża d-dritt tiegħu tal-veto fuq abbozzi ta' miżuri f'każ wieħed u l-Kunsill f’żewġ każijiet. TABELLA V – Numru ta' miżuri ta' implimentazzjoni adottati skont il-Proċedura Regolatorja bi Skrutinju (RPS) (2011) || Miżuri adottati skont l-RPS || Oppożizzjoni tal-PE għall-adozzjoni ta' abbozzi ta' miżuri skont l-RPS || Oppożizzjoni tal-Kunsill għall-adozzjoni ta' abbozzi ta' miżuri skont l-RPS AGRI || 1 || 0 || 0 BUDG || 0 || 0 || 0 CLIMA || 10 || 0 || 0 COMM || 0 || 0 || 0 DEVCO || 0 || 0 || 0 DIGIT || 0 || 0 || 0 EAC || 0 || 0 || 0 ECFIN || 0 || 0 || 0 ECHO || 0 || 0 || 0 ELARG || 0 || 0 || 0 EMPL || 0 || 0 || 0 ENER || 5 || 0 || 0 ENTR || 25 || 0 || 1 ENV || 35 || 0 || 0 ESTAT || 12 || 0 || 0 FPI || 0 || 0 || 0 HOME || 1 || 0 || 0 INFSO || 1 || 0 || 0 JUST || 0 || 0 || 0 MARE || 0 || 0 || 0 MARKT || 3 || 0 || 0 MOVE || 24 || 0 || 0 OLAF || 0 || 0 || 0 REGIO || 0 || 0 || 0 RTD || 0 || 0 || 0 SANCO || 46 || 0 || 1 SG || 0 || 0 || 0 TAXUD || 0 || 0 || 0 TRADE || 0 || 0 || 0 TOTAL : || 163 || 0 || 2 3. Tagħrif dettaljat dwar l-attivitajiet tal-Kumitati Id-dokument li jakkumpanja dan ir-rapport jipprovdi tagħrif dettaljat dwar il-ħidma tal-kumitati individwali fl-2011, ikklassifikat fuq il-bażi tad-dipartimenti tal-Kummissjoni differenti kkonċernati. [1] ĠU L 55, 28.2.2011, p. 13. [2] Id-Deċiżjoni tal-Kunsill 1999/468/KE tat-28 ta’ Ġunju 1999 (ĠU L 184, 17.7.1999, p. 23), kif emendata bid-Deċiżjoni tal-Kunsill 2006/512/KE (ĠU C 255, 21.10.2006, p. 4). [3] Ħlief f’każijiet eċċezzjonali ħafna stabbiliti fl-Artikolu 7 tar-Regolament tal-Komitoloġija. [4] Iżda ara n-nota ta’ qiegħ il-paġna nru. 3. [5] Bl-eċċezzjoni ta’ miżuri ta' salvagwardja multilaterali definittivi (l-Artikolu 6(4) tar-Regolament tal-Komitoloġija). [6] ĠU C 206, 12.7.2011, p. 11. [7] Għal aktar dettalji: http://ec.europa.eu/transparency/regexpert/index.cfm. [8] Il-votazzjoni tal-kumitat tista’ sseħħ f’laqgħa regolari tal-kumitat jew, f'każijiet debitament ġustifikati, permezz ta’ proċedura bil-miktub, skont l-Artikolu 3(5) tar-Regolament tal-Komitoloġija. [9] Għandu jiġi nnutat li jista' jkun hemm diskrepanzi bejn in-numru ta' opinjonijiet u n-numru ta' atti/miżuri ta' implimentazzjoni fi kwalunkwe sena partikolari. Ir-raġunijiet għal dawn hija spjegata fl-introduzzjoni tad-dokument ta' ħidma tal-persunal li jakkumpanja dan ir-rapport. [10] ĠU C 183, 24.6.2011, p. 13.